તમે કોઈ મોટી વ્યક્તિ જેવી કે કોઈ પ્રધાન કે કોઈ કૉર્પોરેટ કંપનીના અધિકારીને મળ્યા હશોતો તમે તેમની સાથે તેમના સેક્રેટરીને જોયા હશે જે તે મોટી વ્યક્તિ બોલે તેમ લખતી જતી હોય. તેને અંગ્રેજીમાં ડિક્ટેશન કહે છે. તેઓ જે બોલે તે લખી નાખવાનું અને આમાં ઝડપ જરૂરી હોય છે. ચોકસાઈ પણ જરૂરી હોય છે. બુદ્ધિનો ઉપયોગ પણ કરવો પડે કારણકે તેમાં અલગઅલગ ભાષાના શબ્દો આવી શકે છે. સ્ટેનોગ્રાફરનું કામ પણ આવું જ હોય છે. સ્ટેનોગ્રાફ એક એવી કલા છે જેમાં ઝડપથી ઝાઝું લખાણ ટૂંકમાં લખી શકાય છે. તમને એમ થાય કે કમ્પ્યુટરમાં કે મોબાઇલમાં લખવું હોય કે ટાઇપ કરવું હોય તો આવી કોઈ વ્યક્તિ આપણી પાસે હોય તો કેવું સારું! પરંતુ આવી વ્યક્તિને રાખીએ તો તેને પગાર પણ આપવો પડે, ખરું ને. આજકાલ ટૅક્નૉલૉજીનો જમાનો છે અને ટેક્નૉલૉજીના જમાનામાં વધુને વધુ સુવિધાઓ આપણને મળતી જાય છે અને તેમાં પણ ખાસ કરીને મોબાઇલ અને મોબાઈલમાં પણ ખાસ કરીને સ્માર્ટ ફોન આવ્યા પછી તેમાં એક પછી એક એવી એપ બની રહી છે કે જે આપણી સુવિધાઓ વધારે આવી જ એક ઍપ છે-જીબૉર્ડ.